ΓΡΑΠΤΗ ΕΡΩΤΗΣΗ E-2538/96 υποβολή: Amedeo Amadeo (NI) προς την Επιτροπή (8 Οκτωβρίου 1996)

Θέμα: Περιβάλλον και αειφόρος ανάπτυξη

Σε σχέση με την πρόταση απόφασης του Ευρωπαϊκού Κοινοβουλίου και του Συμβουλίου σχετικά με την αναθεώρηση του κοινοτικού προγράμματος, πολιτικής και δράσης υπέρ του περιβάλλοντος και μιας αειφόρου ανάπτυξης «για μια διαρκή και αειφόρο ανάπτυξη» (COM(95) 647 ((ΕΕ C 140 της 11.05.1996, σελ. 5. ))), παρατηρείται ότι το πρόγραμμα της Επιτροπής είναι ένας πλήρης κατάλογος δράσεων σε κοινοτικό επίπεδο και για το λόγο αυτό επικροτείται τόσο η πρόταση της Επιτροπής γενικά όσο και η επιλογή των προτεραιοτήτων.

Ζητείται ωστόσο από την ίδια την Επιτροπή να καταστήσει κατά το δυνατόν πιό συγκεκριμένο το εν λόγω πρόγραμμα γεγονός που σημαίνει να αποδοθούν στα καίρια σημεία του προγράμματος ακριβείς προθεσμίες και στόχοι 7 οι εν λόγω διευκρινίσεις είναι αναγκαίες ώστε να καταστεί πιό σίγουρος ο προγραμματισμός για όλους τους συμμετέχοντες και για λόγους που άπτονται της πολιτικής δομής της πρότασης.

Απάντηση της Κας Bjerregaard εξ ονόματος της Επιτροπής (13 Νοεμβρίου 1996)

Το πέμπτο πρόγραμμα δράσης ((COM(94) 453 τελικό. )) ουσιαστικά στοχεύει στο έτος 2000, εν τούτοις προβλέπεται η συνολική αναθεώρηση της στρατηγικής που θα πρέπει να εφαρμοστεί πριν από τα τέλη 1995. Στα ψηφίσματα του Κοινοβουλίου και του Συμβουλίου ζητήθηκε ρητά η διενέργεια ανάλογης αναθεώρησης. Η αναθεώρηση εκτελέστηκε κατά τη διάρκεια του 1995 και είχε ως αποτέλεσμα μία έκθεση προόδου, ενημέρωση της περιβαλλοντικής έκθεσης που δημοσιεύει ο Ευρωπαϊκός Οργανισμός Περιβάλλοντος και πρόταση απόφασης του Κοινοβουλίου και του Συμβουλίου με θέμα την αναθεώρηση αυτή στην οποία αναφέρεται και το αξιότιμο μέλος του Κοινοβουλίου.

Κύριο στόχο της πρότασης απόφασης αποτελεί να δοθεί νέα πολιτική ώθηση στην εφαρμογή του πέμπτου προγράμματος πλαισίου και να επιτευχθούν πρόοδοι σε ό,τι αφορά την αειφόρο ανάπτυξη αναεστιάζοντας τις δράσεις προτεραιότητας του ήδη υφιστάμενου προγράμματος σε καθοριστικής σημασίας τομείς όπου η Κοινότητα καλείται να αναλάβει πρωτοβουλίες προκειμένου να εξαλειφθούν τα εμπόδια στην εφαρμογή του προγράμματος που αναφέρονται στην έκθεση προόδου. Αναγνωρίζεται εν τούτοις ότι η επιτυχία του προγράμματος εξαρτάται επίσης από την ενεργό συμμετοχή των αρχών, των δημοσίων και των ιδιωτικών επιχειρήσεων καθώς και του ευρύτερου κοινού, υπό την ιδιότητα του πολίτη και του καταναλωτή.

Δεν υπήρξε πρόθεση να αναθεωρηθεί το παρόν πρόγραμμα στα μέσα του χρόνου εφαρμογής του ή να προταθεί νέο αντίστοιχο πρόγραμμα. Σε ό,τι αφορά την Επιτροπή, οι σκοποί, οι στόχοι του 2000 και οι προθεσμίες που περιλαμβάνονταν στο αρχικό πρόγραμμα εξακολουθούν να ισχύουν. Υποβάλλοντας πρόταση απόφασης η Επιτροπή αποσκοπούσε με την έγκρισή της, εκ μέρους του Συμβουλίου και του Κοινοβουλίου στο πλαίσιο της διαδικασίας συναπόφασης, να εξασφαλίσει καταρχήν μία νέα δέσμευση υπέρ της στρατηγικής που καθορίζει το αρχικό πρόγραμμα και κατά δεύτερον μία συμφωνία σε ό,τι αφορά τις προταιρεότητες για το πώς θα μπορούσε να επιτευχθεί κάτι ανάλογο. Σύμφωνα με το άρθρο 130Σ, παράγραφος 3 της συνθήκης ΕΚ το Συμβούλιο (και στις περιπτώσεις για τις οποίες προβλέπει το Κοινοβούλιο) θα αποφασίσουν για τα ειδικά μέτρα εκτέλεσης του προγράμματος. Η Επιτροπή θα υποβάλει τις εν λόγω προτάσεις εν καιρώ.